ΑΠΟΦΑΣΗ ΤΗΣ ΕΠΙΤΡΟΠΗΣ

της 10ης Δεκεμβρίου 1999

σχετικά με την τροποποίηση, για δεύτερη φορά, της απόφασης 1999/507/ΕΚ για ορισμένα μέτρα προστασίας όσον αφορά ορισμένα φρουτοφάγα χειρόπτερα, σκύλους και γάτες που προέρχονται από τη Μαλαισία (Χερσόνησο) και την Αυστραλία

[κοινοποιηθείσα υπό τον αριθμό Ε(1999) 4249]

(Κείμενο που παρουσιάζει ενδιαφέρον για τον ΕΟΧ)

(2000/6/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και για την τροποποίηση των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε τελευταία από την οδηγία 96/43/ΕΚ(2), και ιδίως το άρθρο 18 παράγραφος 7,

Εκτιμώντας τα ακόλουθα:

(1) με την απόφαση 1999/507/ΕΚ(3) η Επιτροπή θέσπισε μέτρα προστασίας για ορισμένα φρουτοφάγα χειρόπτερα, σκύλους και γάτες που προέρχονται από τη Μαλαισία (Χερσόνησο) και την Αυστραλία όσον αφορά τις νόσους Nipah και Hendra· στα μέτρα αυτά περιλαμβάνονται επίσης και εργαστηριακές αναλύσεις για σκύλους και γάτες που προορίζονται για εισαγωγές στην Κοινότητα·

(2) λόγω έλλειψης διεθνώς εγκεκριμένων τυποποιημένων διαδικασιών ανίχνευσης της νόσου Nipah, οι απαιτήσεις όσον αφορά τις αναλύσεις για τους σκύλους και τις γάτες καθορίστηκαν σύμφωνα με την επίσημη κοινοποίηση των κτηνιατρικών υπηρεσιών της Μαλαισίας στο Διεθνές Γραφείο Επιζωοτιών (ΔΓΕ), στις 28 Μαΐου 1999·

(3) με την επιστολή της 11ης Οκτωβρίου 1999, οι κτηνιατρικές υπηρεσίες της Μαλαισίας πληροφόρησαν επισήμως την Επιτροπή ότι η απαιτούμενη δοκιμή δέσμευσης ΙgM ELISA δεν μπορεί να πραγματοποιηθεί και ότι η δοκιμή δέσμευσης IgG ELISA θεωρείται ως η κατάλληλη δοκιμή·

(4) επομένως, οι σκύλοι και οι γάτες που προορίζονται για εισαγωγές στα κράτη μέλη από την Μαλαισία δεν μπορούν να πιστοποιηθούν από τις κτηνιατρικές αρχές της Μαλαισίας σύμφωνα με το κοινοτικό δίκαιο·

(5) οι απαιτήσεις όσον αφορά τις δοκιμές για τους σκύλους και τις γάτες που εισάγονται από την Μαλαισία πρέπει να τροποποιηθούν ώστε να επιτραπεί η χρήση επικυρωμένης διαγνωστικής εξέτασης για την ανίχνευση αντισωμάτων κατά του ιού της νόσου Nipah·

(6) για σκοπούς ευκρίνειας θα πρέπει να θεσπισθούν διατάξεις που να επιτρέπουν τη διέλευση σκύλων και γάτων υπό καθεστώς διαμετακόμισης μέσω διεθνών αερολιμένων στην Μαλαισία·

(7) τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 2 της απόφασης 1999/507/ΕΚ τροποποιείται ως εξής:

1. Στην τρίτη περίπτωση της παραγράφου 2 διαγράφονται οι λέξεις "IgM και".

2. Προστίθεται η ακόλουθη παράγραφος 3: "3. Η απαγόρευση της παραγράφου 1 δεν εφαρμόζεται σε σκύλους και γάτες υπό διαμετακόμιση, υπό τον όρο ότι τα ζώα αυτά δεν εξέρχονται από το χώρο διεθνούς αερολιμένα."

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 10 Δεκεμβρίου 1999.

Για την Επιτροπή

David BYRNE

Μέλος της Επιτροπής

(1) ΕΕ L 268 της 24.9.1991, σ. 56.

(2) ΕΕ L 162 της 1.7.1996, σ. 1.

(3) ΕΕ L 194 της 27.7.1999, σ. 66.